Ediția de anul acesta a festivalului "Cetatea de Rock a Sucevei" va avea loc în perioada 23 – 25 august, evenimentul urmând să fie organizat din nou în șanțul de apărare al Cetății de Scaun.
"Am promis la finalul ediției de anul trecut că, în anul 2024, revenim cu Cetatea de Rock a Sucevei acolo unde v-ați obișnuit și unde este cel mai bine auzită și simțită: în șanțul de apărare al cetății", a transmis conducerea Muzeului Național al Bucovinei, organizatorul festivalului. Astfel, conducerea muzeului a precizat că intervențiile din cadrul etapei a doua de restaurare a Cetății de Scaun a Sucevei permit ca anul acesta festivalul să fie organizat din nou în locul consacrat, șanțul de apărare.
Muzeul Național al Bucovinei a mai transmis că ediția de anul acesta se anunță una specială, iar trupele care vor cânta vor fi anunțate în câteva zile. Prețul biletelor de intrare la festival este același cu prețul de vizitare pentru Cetatea de Scaun a Sucevei, respectiv 20 de lei pentru adulți, 10 lei pentru pensionari și 5 lei pentru elevi și studenți.
Biletele se pot achiziționa direct de la Casa Custodelui a Cetății de Scaun a Sucevei în ziua concertelor, sau on-line de pe: https://booktes.com/bilet/cetatea-de-scaun-a-sucevei.